A BIZOTTSÁG 252/2005/EK RENDELETE
(2005. február 14.)
az egyes vadon élő állat- és növényfajok példányainak a Közösségbe történő behozatalának felfüggesztéséről szóló 349/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke 2. pontjára,
a Tudományos Felülvizsgálati Csoporttal folytatott konzultációt követően,
mivel:
(1)
A 338/97/EK rendelet 4. cikkének (6) bekezdése úgy rendelkezik, hogy a Bizottság az említett cikk a)-d) pontjában megállapított feltételekkel összhangban korlátozhatja egyes fajok Közösségbe történő bevitelét.
(2)
Legutóbb az egyes vadon élő állat- és növényfajok példányainak a Közösségbe történő behozatalának felfüggesztéséről szóló, 2003. február 25-i 349/2003/EK bizottsági rendeletben (2) határozták meg azoknak a fajoknak a jegyzékét, amelyek Közösségbe történő bevitelét felfüggesztették.
(3)
Az Európai Unió 2004. május 1-jétől 25 tagállamra történő bővítése megköveteli, hogy a fenti jegyzékből az új tagállamokból származó fajok tekintetében valamennyi létező felfüggesztést töröljék.
(4)
A legutóbbi információk alapján a Tudományos Felülvizsgálati Csoport arra a következtetésre jutott, hogy a 338/97/EK tanácsi rendelet A. és B. mellékletében felsorolt egyes fajok természetvédelmi helyzete súlyosan veszélyeztetve lesz, ha azoknak az egyes származási országokból a Közösségbe történő behozatalát nem függesztik fel; az érintett fajok, illetve származási országaik a következők:
-
Blastomussa spp., Cynarina lacrymalis, Plerogyra spp., Trachyphyllia geoffroyi Indonéziából (valamennyi példány a mesterséges táptalajokhoz tapadó tengeri akvakultúrával tenyésztett példányok kivételével)
-
Chamaeleo gracilis Beninből (vad és fogságban felnevelt példányok)
-
Euphorbia bulbispina és Euphorbia guillauminiana Madagaszkárról
-
Geochelone pardalis Mozambikból (fogságban felnevelt példányok)
-
Mantella aurantiaca, Pachypodium rosulatum, Pachypodium sofiance Madagaszkárról
-
Naja spp. a Laoszi Népi Demokratikus Köztársaságból
-
Psittacus erithacus Nigériából
-
Ursus arctos Kanada British Columbia tartományából (vadásztrófeák)
(5)
A tudományos felülvizsgálati csoport továbbá arra a következtetésre jutott, hogy a Psittacus erithacus faj Kongói Demokratikus Köztársaságból a Közösségbe történő behozatalának felfüggesztése annak természetvédelmi helyzetére hivatkozással a továbbiakban már nem indokolt.
(6)
A Tudományos Felülvizsgálati Csoport arra a következtetésre jutott hogy a Chrysemys picta és az Oxyura jamaicensis fajok Közösségbe történő behozatala ökológiai veszélyt jelent a Közösség őshonos növényvilágára és állatvilágának vadon élő fajaira, következésképpen azt fel kell függeszteni.
(7)
Konzultációt folytattak azon fajok származás szerinti országaival, amelyek Közösségbe történő behozatalára e rendelet alapján új korlátozások vonatkoznak.
(8)
A vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2001. augusztus 30-i 1808/2001/EK bizottsági rendelet (3) 41. cikke rendelkezéseket tartalmaz a Bizottság által megállapított korlátozásoknak a tagállamok által történő végrehajtására vonatkozóan.
(9)
A 349/2003/EK rendelet mellékletét ezért ennek megfelelően kell módosítani, és az egyértelműség érdekében egy új mellékletnek kell a helyébe lépnie.
(10)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 349/2003/EK rendelet melléklete helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 14-én.